સિમેન્ટ, કાચ, એલ્યૂમિનિયમ, પ્લાસ્ટિક એ બધા ભારતીય મટિરીઅલ નથી અને તેથી જ તેના વપરાશથી બનતા મકાનો મોટાભાગે વાતાવરણથી સંતુલન સાધવા અસમર્થ હોય છે. સારા દેખાવની પરિભાષામાં આપણાં મકાનોમાંથી ભારતીયતા ક્યારે ઓછી થવા લાગી તે કોઈને સમજાય તે પહેલાં જ જે તે મટિરીઅલને લગતી સમસ્યાઓ પણ દેખાવા લાગી. એર કન્ડિશનરની કદાચ જરૂર ન હતી, તેથી તેની શોધ આપણે ત્યાં ન થઇ. આમ પણ એવું માનવામાં આવે છે કે જરૂરિયાત તે કોઈપણ શોધની માતા ગણાય છે. કારણ કે તે જન્મ દેવા માટે કારક બને છે. ભારતમાં જે નિયમો બન્યાં તે કુદરતને સન્માન આપીને બન્યાં હતાં. જે ઘરને ઠંડુ રાખવામાં મદદ કરે પણ વાતાવરણની ગરમી વધારીને તેને અસંતુલિત કરવા લાગે તેવા ઉપકરણો ભારતમાં ન હતાં.